Rosa Lund (EL), 2012-05-15:
Jeg har også været en lille smule i tvivl om, hvordan det egentlig fungerede med sådan nogle forespørgselsdebatter, men nu prøver vi.
Jeg vil starte med at sige, at jeg har en rigtig god veninde, som i sommer blev færdiguddannet som folkeskolelærer.
Det betyder, at hun har brugt 4 år på at tage en uddannelse til at varetage en af de vigtigste opgaver i vores velfærdssamfund, nemlig at undervise i den danske folkeskole.
Hun har brugt 4 år på en uddannelse, og nu er hun virkelig klar til at tage en tørn for det danske velfærdssamfund.
Der er jo desværre rigtig mange nyuddannede unge og unge uden en uddannelse, som kan fortælle præcis den samme historie.
Det er både dem, som har uddannet sig til det private, dem, som har uddannet sig til det offentlige, og dem, som ikke har en uddannelse.
De kan fortælle historien om, at de ikke kan få et arbejde.
Jeg mener, at vi som politikere skylder de unge, som har taget en uddannelse, som er klar til at arbejde for vores samfund, og som er klar til at gøre en indsats for at bevare vores velfærdssamfund, et arbejde.
Jeg er ret sikker på, at når man har brugt lang tid på at tage en uddannelse, ønsker man også at bruge sin uddannelse til noget – bare lige for at slå fast, at jeg altså ikke tror på myten om, at unge mennesker ikke gider arbejde.
Det er nok snarere et spørgsmål om, at der ikke rigtig er noget arbejde at få.
Jeg tror ikke på, at arbejdsløse unge i dag har brug for, at vi øger arbejdsudbuddet.
Jeg tror, at det, de har brug for, er, at vi øger antallet af arbejdspladser, og det kan vi som udgangspunkt gøre ved at investere.
Kickstarten, som jo er en del af den finanslovaftale, der er indgået mellem regeringen og Enhedslisten, er en rigtig god start, men det er desværre ikke nok, tror jeg.
Skal vi sætte gang i beskæftigelsen, er det ikke nok kun at sætte gang i det offentlige byggeri.
Vi skal også investere i vores velfærd.
Det betyder, at vi skal ansætte mere sundhedsfagligt personale.
Det synes jeg giver god mening i en tid, hvor sygeplejerskerne er stressede og SOSU-assistenterne løber rundt.
Det betyder, at vi skal ansætte flere nyuddannede pædagoger i vores daginstitutioner.
Det ved vi kan betale sig på sigt, fordi vi ved, at jo mere voksenkontakt børn har, jo bedre chancer har de for at klare sig gennem livet, og man skal derfor bruge færre penge på sociale tiltag.
Vi skal altså ikke bare skabe job i den offentlige sektor, fordi det giver arbejdspladser, men også fordi vi får en bedre velfærd ud af det.
Energiforliget, som beskæftigelsesministeren var inde på, synes jeg også er en rigtig god vej til at skabe nye job, og jeg mener godt, at vi som Folketing og regeringen kan gå yderligere ud ad den vej og investere mere i grønne job.
Så er vi i Enhedslisten også helt enige i, at vi skal indføre orlovsordninger og jobrotation med særlig fokus på unge, så vi sikrer, at netop unge får en fod indenfor på arbejdsmarkedet.
Og jeg er glad for, at beskæftigelsesministeren var inde på 2020-planen og ungepakken, for den har jeg et par kommentarer til.
Nu må jeg se, om jeg kan nå dem alle sammen.
Jeg ser 2020-planen sådan, at hvis man stikker den i hånden på en nyuddannet tømrer eller en nyuddannet sygeplejerske, skal personen nok lede rimelig længe efter sit nye job, så jeg vil meget gerne høre, hvor det job er henne.
Når det så er sagt, er jeg utrolig glad for, at man har tænkt sig at forhandle en praktikpladsgaranti, at man har tænkt sig at udvide videnpilotordningen, og at man har tænkt sig at lægge fokus på jobrotation.
Og jeg vil bare lige slå fast, at i Enhedslisten forstår vi altså en praktikpladsgaranti som en garanti for, at man får en praktikplads i den uddannelse, man er startet på, altså at man er sikret en praktikplads som tømrer, hvis man er startet på en tømreruddannelse.
Men vi synes også, det er afgørende, at vi sørger for, at alle unge starter på den uddannelse, som netop er rigtig for dem, og at de har mulighed for at vælge om, så vi ikke bare uddanner unge til arbejdsløshed, men også til et ulykkeligt arbejdsliv.
Nu har jeg ikke så lang tid tilbage, så jeg vil bare slutte af med at sige, at jeg er rigtig glad for, at vi i Enhedslisten og i Socialdemokratiet, Socialistisk Folkeparti og Det Radikale Venstre er blevet enige om en linje om et forslag til vedtagelse, som jeg vil læse op, hvis jeg lige kan nå det.
Forslag til vedtagelse
Dette skal bl.a. ske, ved at flere ufaglærte unge får en relevant kompetencegivende uddannelse, at flere arbejdsløse unge faglærte og ufaglærte får relevant efteruddannelse, og at flere arbejdsløse unge kommer i jobrotation; - at regeringen arbejder for, at erhvervsuddannelserne skal være mere attraktive, at der skabes flere uddannelsespladser til unge og en uddannelsesgaranti på erhvervsuddannelser – med sikkerhed for praktikpladser; - at frafaldet på ungdomsuddannelserne skal nedbringes, samtidig med at målsætningen om, at 95 pct. gennemfører en ungdomsuddannelse og 60 pct. gennemfører en videregående uddannelse, understøttes.«